En 65-årig mand er ved Retten i Hjørring blevet idømt tre års fængsel for grov vold og incest mod sine to døtre.

Manden, der er bosiddende i Jammerbugt Kommune, blev ifølge anklager ved Nordjyllands Politi Karina Schou kendt skyldig i næsten alle anklagepunkter. Han var tiltalt for adskillige gange at have slået og sparket sine tro døtre, der er fra henholdsvis 1995 og 1999, og derudover have forsøgt at have samleje og anden kønslig omgang med pigerne. Af anklageskriftet fremgår det, at den 65-årige var tiltalt for vold af særlig grov karakter samt voldtægt ved forsøg på samleje, hvad han blev dømt for. Udover det blev han også dømt for at have slået pigerne med diverse genstande som ildrager, livrem og stok. Ifølge anklager Karina Schou blev det afgørende for dommen de to pigers vidneudsagn, som dommerne har taget for troværdige. Derudover har børn fra den 65-åriges tidligere ægteskab også forklaret, at de blev udsat for vold. Anklageren gik efter tre-et-halvt års fængsel, men er tilfreds med dommen. Den 65-årige udbad sig betænkningstid.